次韵志康病起
作者：趙鼎臣
朝代：宋

paragraphs: 八十用鷹揚，萬里封燕頷。
一擲遂成盧，再索僅得坎。
命也天所司，欲言吾不敢。
不見孫先生，有羹長不糝。
何曾少卑之，坐是得坎窞。
平生讀書苦，求味在橄欖。
凜然剛毅姿，身大不及膽。
滿堂進羶葷，長跪出昌歜。
嗜好苦乖殊，持此欲誰覽。
貽我病起詩，慨歎發悲感。
君看彼棼絲，見用即衡紞。
得失付天公，吾屬可無憾。